Ek gaan nie bedank nie, sê VaviZwelinzima Vavi, hoofsekretaris van Cosatu Foto: Werner Beukes, SAPA Zwelinzima Vavi, Cosatu se hoofsekretaris, het Sondag gesê hy gaan nie uit die vakbondfederasie bedank nie. “Dit is ŉ doelbewuste daad van verset, selfs al is dit uiteindelik net simbolies,” het hy aan verslaggewers in Johannesburg gesê. “Dit stuur ŉ boodskap aan die werkers dat ons nie die organisasie bloot op ŉ skinkbord moet oorhandig nie, en ons moet nie net wegstap wanneer alle alternatiewe om dit te red, uitgeput is nie. Cosatu behoort aan al sy lede, nie net ŉ faksie of ŉ kliek nie.” Vavi het die perskonferensie gereël om ŉ “belangrike aankondiging” te maak, en talle persone het gespekuleer dat hy gaan bedank. Vavi het gesê Cosatu is in ŉ finansiële verknorsing. “Die skorsing van die National Union of Metalworkers of SA het ŉ negatiewe impak gehad op Cosatu se finansies,” het hy gesê. “Cosatu leef tans R300 000 buite sy inkomste. Personeellede kon slegs in Februarie en Maart betaal word deur die politieke fonds te stroop, en hierdie bron sal binnekort opdroog.” Numsa is in November uit die vakbondfederasie geskop. Dié vakbond, met die grootste ledetal van meer as 350 000 lede, weerhou sy maandelikse R11 miljoen-betaling aan Cosatu. Die sentrale uitvoerende komitee het op 5 Maart aangekondig dat ŉ forensiese verslag oor die beweerde ongerymdhede in die verkope van Cosatu se ou hoofkantoor en die aankope van ŉ nuwe gebou, Vavi impliseer. Die verslag, wat deur die ouditfirma Sizwe Ntsaluba Gobodo opgestel is, het gewys dat die ouditeure, ondanks verskeie pogings, nie in staat was om met Vavi te vergader nie, het die federasie in daardie stadium gesê. Daar was ook bewerings dat Vavi se stiefdogter betrokke was by een van die maatskappye wat aan die hoofkantoor-transaksie gewerk het. Vavi het nie die komitee se vergadering op 2 Maart bygewoon nie, omdat hy op daardie dag ŉ hofsaak in die Pretoriase hooggeregshof teen die mynmaatskappy Aurora bygewoon het. Die vakbondfederasie sukkel met vakbonde wat óf Vavi óf Cosatu-president Sdumo Dlamini ondersteun.